钦定古今图书集成/明伦汇编/闺媛典/第098卷 > 皇清四 > 胡某妻张氏
## 钦定古今图书集成/明伦汇编/闺媛典/第098卷 > 皇清四 > 胡某妻张氏

按《衡州府志》：“张氏，衡阳诸生若琼姊也。年十八，适胡某。胡颇饶赀产，耽于游惰，氏每敛容谏之。及家已贫落，氏躬自操作，虑少拂夫意，尤恭谨无怼声。顺治戊子，氏闻乱，挈儿出走，为游卒所掠，将迫之，氏诡曰：‘妾贫无夫，惟弱子仅存，愿托终身，当以礼遇’。卒然之。行数十步，值道左有大池，泱漭凝碧，氏奋躯投入。卒惊” 顾不能持，儿挽母裾行犹未释，遂俱溺死。